Judecătoria Carei a decis vinerea trecută începerea procesului penal în care un bărbat este acuzat de viol și violență în familie, după ce și-a violat și și-a agresat sistematic timp de cinci ani fiica biologică, imediat după ce fetița a împlinit vârsta de 14 ani.
Potrivit informațiilor portalului Opinie de Carei, calvarul fetiței a început în vara anului 2019, de când fiica bărbatului avea 14 ani, până în 9 ianuarie 2024, când a avut loc ultimul raport sexual, în mod sistematic, prin constrângere fizică şi psihică, a obligat-o pe aceasta să întreţină relaţii sexuale cu el.
Totodată, în aceeaşi perioadă, bărbatul, a agresat-o fizic în mod constat pe aceeaşi fiică a sa, fie pentru a o intimida să nu dea în vileag actele sale, fie din alte motive, aplicându-i lovituri care i-au produs suferinţe fizice.
Ultima agresiune asupra fetiței a avut loc în ziua de 9 ianuarie 2024, când i-a şi provocat leziuni ce au necesitat pentru vindecare 2-3 zile de îngrijiri medicale.
Bărbatul, fără loc de muncă, fără antecedente penale, aflat în stare de arest preventiv a fost trimis în judecată pentru săvârşirea infracţiunilor de viol și violență în familie. Judecătoria Carei a decis vinerea trecută începerea procesului penal, tatăl violator și agresiv urmând să răspundă pentru faptele sale abominabile.